b'\n_START_ARTICLE_\nNebesni ekvator\n_START_PARAGRAPH_\nNeb\xc3\xa9sni ekv\xc3\xa1tor je veliki krog na nebesni krogli, ki poteka v isti ravnini kot ekvator Zemlje. Nebesni ekvator je torej preslikava (projekcija) ekvatorja Zemlje na nebesno kroglo.\n_START_SECTION_\nLastnosti\n_START_PARAGRAPH_\nZemljina os vrtenja je nagnjena za pribli\xc5\xbeno 23,5\xc2\xb0 proti ekliptiki, ki je navidezna ravnina, po kateri se giblje Zemlja okoli Sonca. Nebesni ekvator in ekliptika se sekata v dveh to\xc4\x8dkah. Prvo imenujemo pomladi\xc5\xa1\xc4\x8de, drugo pa jeseni\xc5\xa1\xc4\x8de._NEWLINE_Za opazovalca na ekvatorju Zemlje poteka nebesni ekvator \xc4\x8dez opazoval\xc4\x8devo nadglavi\xc5\xa1\xc4\x8de (zenit) od vzhoda do zahoda. \xc4\x8ce pa se opazovalec pomika proti severu (jugu), se nagne ekvator proti ju\xc5\xbenemu (severnemu) obzorju. Pri tem pa poteka vedno od vzhodnega do zahodnega obzorja.'